b'\n_START_ARTICLE_\nNikolajus Ignatovas\n_START_SECTION_\nBiografija\n_START_PARAGRAPH_\nIgnatovo i\xc5\xa1silavinimas\xc2\xa0\xe2\x80\x93 minimalus: 1934\xc2\xa0m. baig\xc4\x97 TSKP CK marksizmo-leninizmo kursus. Nuo 1917\xc2\xa0m.\xc2\xa0\xe2\x80\x93 Raudonojoje Armijoje, 1921\xe2\x80\x931932\xc2\xa0m. buvo V\xc4\x8cK-GPU darbuotojas Dono srityje ir Vidurin\xc4\x97je Azijoje. Dalyvavo represijose prie\xc5\xa1 kazokus, \xe2\x80\x9enacionalistus\xe2\x80\x9c ir basma\xc4\x8dius; nuo 1934\xc2\xa0m.\xc2\xa0\xe2\x80\x93 Leningrado fabriko \xe2\x80\x9eGoznak\xe2\x80\x9c partinis sekretorius; nuo 1937\xc2\xa0m.\xc2\xa0\xe2\x80\x93 VKP(b) Leningrado miesto Lenino rajono komiteto 1-asis sekretorius; nuo 1938\xc2\xa0m.\xc2\xa0\xe2\x80\x93 VKP(b) Kuiby\xc5\xa1evo (dabar\xc2\xa0\xe2\x80\x93 Samara) srities 1-asis sekretorius; kandidatas \xc4\xaf VKP(b) CK narius (1939\xc2\xa0m.), ta\xc4\x8diau 1940\xc2\xa0m. pa\xc5\xa1alintas i\xc5\xa1 pareig\xc5\xb3, o 1941\xc2\xa0m.\xc2\xa0\xe2\x80\x93 i\xc5\xa1 kandidat\xc5\xb3 \xc4\xaf CK narius._NEWLINE_1941\xc2\xa0m.\xc2\xa0\xe2\x80\x93 VKP(b) Oriolo srities komiteto skyriaus ved\xc4\x97jas, sekretorius, 2-asis sekretorius, nuo 1943\xc2\xa0m.\xc2\xa0\xe2\x80\x93 I-asis sekretorius. Vadovavo partizaniniam jud\xc4\x97jimui srityje; nuo 1949\xc2\xa0m.\xc2\xa0\xe2\x80\x93 Krasnodaro rajono komiteto 1 -asis sekretorius; nuo 1952\xc2\xa0m. spalio m\xc4\x97n.\xc2\xa0\xe2\x80\x93 TSKP CK narys, TSKP CK sekretorius, kandidatas \xc4\xaf CK Politinio biuro narius; nuo 1952\xc2\xa0m. gruod\xc5\xbeio m\xc4\x97n. TSRS paruo\xc5\xa1\xc5\xb3 ministras (kartu ir CK sekretorius)._NEWLINE_1953\xc2\xa0m. kovo 6 d. (po Stalino mirties) N. Ignatovas neteko i\xc5\xa1kart vis\xc5\xb3 savo pareig\xc5\xb3 bei naryst\xc4\x97s CK. Nuo 1953\xc2\xa0m. kovo m\xc4\x97n. per metus sp\xc4\x97jo u\xc5\xbeimti \xc5\xa1ias pareigas\xc2\xa0\xe2\x80\x93 TSKP Leningrado srities komiteto 2-asis sekretorius, Leningrado miesto komiteto 1-asis sekretorius, TSKP CK inspektorius, Vorone\xc5\xbeo srities komiteto 1-asis sekretorius; nuo 1955 iki 1957\xc2\xa0m.\xc2\xa0\xe2\x80\x93 TSKP Gorkio srities (dabar\xc2\xa0\xe2\x80\x93 Ni\xc5\xbenij Novgorodo sritis) komiteto I-asis sekretorius._NEWLINE_Nuo 1957\xc2\xa0m. iki 1960\xc2\xa0m. (v\xc4\x97l) TSKP CK sekretorius, nuo 1959\xc2\xa0m. baland\xc5\xbeio iki lapkri\xc4\x8dio m\xc4\x97n.\xc2\xa0\xe2\x80\x93 tuo pa\xc4\x8diu ir RTSFR Auk\xc5\xa1\xc4\x8diausiosios Tarybos Prezidiumo pirmininkas; nuo 1957\xc2\xa0m. bir\xc5\xbeelio m\xc4\x97n. iki 1961\xc2\xa0m. spalio m\xc4\x97n.\xc2\xa0\xe2\x80\x93 TSKP CK Politinio biuro narys; nuo 1960 iki 1962\xc2\xa0m. TSRS Ministr\xc5\xb3 tarybos pirmininko pavaduotojas, o nuo 1961\xc2\xa0m. iki 1962\xc2\xa0m. tuo pat matu TSRS Ministr\xc5\xb3 tarybos valstybinio paruo\xc5\xa1\xc5\xb3 komiteto pirmininkas; nuo 1962\xc2\xa0m. gruod\xc5\xbeio m\xc4\x97n. v\xc4\x97l RTSFR Auk\xc5\xa1\xc4\x8diausiosios Tarybos prezidiumo pirmininkas, TSRS Auk\xc5\xa1\xc4\x8diausiosios Tarybos Prezidiumo pirmininko pavaduotojas._NEWLINE_TSRS Auk\xc5\xa1\xc4\x8diausiosios Tarybos 1\xe2\x80\x937 \xc5\xa1aukim\xc5\xb3 deputatas, Socialistinio darbo didvyris (1961\xc2\xa0m.)._NEWLINE_Aktyviai dalyvavo partin\xc4\x97se vidaus intrigose. 1957\xc2\xa0m. partin\xc4\x97s vadovyb\xc4\x97s kriz\xc4\x97s metu (V. Molotovo-L. Kaganovi\xc4\x8diaus-M. Malenkovo \xe2\x80\x9eantipartin\xc4\x97s grupuot\xc4\x97s" bandymas nu\xc5\xa1alinti nuo vald\xc5\xbeios N. Chru\xc5\xa1\xc4\x8diov\xc4\x85) vadovavo vadinamajam \xe2\x80\x9edvide\xc5\xa1imtukui"\xc2\xa0\xe2\x80\x93 grupei \xc4\xaftaking\xc5\xb3 TSKP CK nari\xc5\xb3, kurie atvyko \xc4\xaf Kremliuje vykstant\xc4\xaf Politinio biuro pos\xc4\x97d\xc4\xaf ir pareikalavo, kad N. Chru\xc5\xa1\xc4\x8diovo likim\xc4\x85 spr\xc4\x99st\xc5\xb3 ne Politbiuras, o visi CK nariai. 1964\xc2\xa0m. buvo vienas svarbiausi\xc5\xb3 N. Chru\xc5\xa1\xc4\x8diovo nu\xc5\xa1alinimo nuo TSRS vadovo pareig\xc5\xb3, organizatori\xc5\xb3. Mir\xc4\x97 gr\xc4\xaf\xc5\xbe\xc4\x99s i\xc5\xa1 valstybinio vizito \xc4\x8cil\xc4\x97je, kur jam \xc4\xafkando nenustatytas nuodingas gyvis._NEWLINE_Palaidotas prie Kremliaus sienos Maskvoje.'